Cabugao, Ilocos Sur – Umabot ti 833 nga umili ti Cabugao, Ilocos Sur ti immawat ti Philhealth Cards manipud iti Municipal Social Welfare and Development Office babaen ti panagibunong dagiti LGU Personnel iti panangidaulo ni MSWD Officer Mrs. Lydia S. Gazmen idi Disiembre 21, 2011 iti pasdek ti SB-ABC Hall, Cabugao, Ilocos Sur.
Daytoy a gannuat ket paset ken mayataday iti maysa kadagiti prayoridad a programa ni Mayor Edgardo “Ediboy” S. Cobangbang, Jr. a pannakatulong ti sapasap partikular iti serbisio-medikal a mangitunda ti nasayaat a salun-at dagiti umili tapno kabaelanda ti makipagbangon ti mas naprogprogreso pay nga ili ti Cabugao.
Malaksid itoy, adda pay sumagmamano nga “indigents a pamilia” a mangnamnama a maikkan/makaala ti Philhealth Cards babaen ti pannulong ti Gobierno Munisipal ken ti Barangay.
Maipalagip a naballigi ti direktiba ni Mayor Ediboy a pannakaliklik ti agsusukot a Philhealth Cards ti sangkapamilia tapno agwaras daytoy a benepisio ken ad-adu ti matulonganna nga umili a maiparbeng unay a maikkan iti kastoy a pakapalag-anan ti panagbiag.
Iti sabali a bangir, paset pay laeng ti gannuat ti Goberno Munisipal a pannakatulong dagiti nababa ti kasasaadna a pamilia ti pannakaited ti tulong manipud iti Ilocos Surian Association of Hawaii (ISAH) babaen ti liderato da Mr. Danny Villaruz ken Dr. Charlie Y. Sonido ti pannakaited ti tulong-pinansial kadagiti 300 a pamilia manipud iti Brgys. Daclapan, Namruangan ken Sabang. Dagitoy a pamilia ket benepisiarioda pay iti 4 P’s (Pantawid Pamilyang Pilipino Program) nga imatonan ti DSWD-MSWDO.
Inawat dagiti nailista a pamilia/pannakabagida ti tulong manipud iti grupo dagiti taga-ISAH nga idauluan ni Mr. Danny Villaruz, Presidente iti imatang ni Mrs. Lydia S. Gazmen, MSWD Officer iti pasdek ti Senior Citizen’s Office, Barangay Hall Compound, Brgy. Rizal, Cabugao, Ilocos Sur.
Mangnamnama ti Gobierno Munisipal babaen ti liderato ni Mayor Ediboy a babaen ti panagkaykaysa dagiti umili a makikammayet iti LGU a mangprobitsar ti tulong manipud iti programa ti Gobierno Nasional ken Probinsial kasta met iti Pribado a sektor, mapalag-anan dagiti umili a pakaisentruan ti serbisio.# (Web Research)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn